L-eks President Ukren, Victor Yanukoych qal li hu ma tneħħix mill-poter, iżda kellu jaħrab wara theddid fuq ħajtu. Dan qalu fl-ewwel dehra tiegħu fil-pubbliku wara li tkeċċa mill-Parlament Ukren, fejn tenna li se jkun qed jiġġieled lura ‘għal pajjiżu.’ Il-konferenza tal-aħbarijiet qed issir fil-belt Russa ta’ Rostov-on-Don, viċin tal-fruntiera Ukrena. Yanukovych tkeċċa s-Sibt li għadda, wara ġimgħat ta’ protesti u ġlied li spiċċaw b’għexieren jitilfu ħajjithom. Dawk li warrbuh sejħilhom bħala “neo-faxxisti kriminali.” Qal li t-tmexxija l-ġdida hija “illegali u miżgħuda b’persuni li jirrikorru għall-vjolenza. L-eks President Ukren wiegħed li ser jirritorna lura l-Ukrajna, ladarba s-sigurtà tiegħu u ta’ familtu tiġi garantita. Minkejja li fil-kapitali, Kiev, qed jiġi rrapportat li hemm il-kalma, ma jistax jingħad l-istess għas-sitwazzjoni fir-reġjun ta’ Crimea.